РЕПУБЛИКА СРБИЈА

НАРОДНА СКУПШТИНА

Одбор за људска и мањинска права

и равноправност полова

08 Број: 06-2/466-14

6. мај 2105. године

Б е о г р а д

З А П И С Н И К

СА ДЕВЕТНАЕСТЕ СЕДНИЦЕ ОДБОРА ЗА ЉУДСКА И МАЊИНСКА ПРАВА И РАВНОПРАВНОСТ ПОЛОВА

ОДРЖАНЕ 22. ДЕЦЕМБРА 2014. ГОДИНЕ

Седница је почела у 7,55 часова.

Седницом је председавао председник Одбора Мехо Омеровић.

Седници су присуствовали: Љиљана Малушић, Биљана Илић Стошић, Дубравка Филиповски, Љибушка Лакатош, Аида Ћоровић, Вера Пауновић и Олена Папуга, Елвира Ковач, Сулејман Угљанин чланови Одбора.

Седници нису присуствовали чланови Одбора: Миланка Јевтовић Вукојичић, Злата Ћерић, Сузана Шарац, Слободан Перић, Владица Димитров, Стефана Миладиновић, и Биљана Хасановић Кораћ.

Седници је присуствовао Енис Имамовић, народни посланик.

Председник Одбора је констатовао да су испуњени услови за рад и одлучивање, те је предложио следећи

Д н е в н и р е д :

1. Разматрање Предлога закона о буџету Републике Србије за 2015. годину, Раздео 3. Глава 3.19 – Канцеларија за људска и мањинска права, који је поднела Влада (број 400-4598/14 од 17. децембра 2014. године).

Чланови Одбора су једногласно ПРИХВАТИЛИ предложени Дневни ред.

ПРВА ТАЧКА ДНЕВНОГ РЕДА: Разматрање Предлога закона о буџету Републике Србије за 2015. годину, Раздео 3. Глава 3.19 – Канцеларија за људска и мањинска права, који је поднела Влада (број 400-4598/14 од 17. децембра 2014. године)

Председник Одбора је отворио седницу и поздравио присутне представнике Канцеларије за људска и мањинска права, директорку Сузану Пауновић, и вишу саветницу Данијелу Јанковић. Он је указао да на данашњој седници треба да се усвоји извештај који ће овај одбор поденти Одбору за финансије, републички буџет и контролу трошења јавних средстава, у складу са оним надлежностима које имамо када је у питању Канцеларија за људска и мањинска права, јер сматра да Одбор има пуни капацитет да предложи промену раздела 3. Глава 3.19 средстава која су расподељена за Канцеларију за људска и мањинска права. На жалост, као и скоро свим институцијама у оквиру буџетских корисника и овој Канцеларији су додељена знатно мања финансијска средства. Сузана Пауновић се захвалила на сарадњи са Канцеларијом за људска и мањинска права током ове године. Верује да ће се сарадња наставити на исти начин и у наредној години. Пре свега због спремности Одбора да разматра ову могућност повећања буџета за наредну годину за Канцеларију за људска и мањинска права. Присутне је упознала са информацијом да су у 2014. години буџетом имали опредељена средства у износу од 373.907.000 динара, и да су та средства Предлогом буџета за 2015. годину умањена за 18.178.000 динара. Констатовала је да се не ради о превеликим средствима са становишта целокупног буџета, али за Канцеларију за људска и мањинска права то су изузетно значајна средства. Навела је да од укупних средстава 240.000.000 динара је ове године опредељено за рад Националног савета, а преостали део средстава од 330.000.000 динара је разлика за редовно функционисање Канцеларије за људска и мањинска права. Навела је да имају велики број активности у преговарачком поглављу 23 и поводом учешћа у Акционом плану за мањине. Казала је да треба да се спроводу и активности везане за доношење нове Стратегије за унапрђење положаја Рома до 2020. године и акционог плана за њено спровођење. Такође је подсетила да је усвојена Стратегија и Акциони план за превенцију и заштиту од дискриминације. Навела је да имају обавезу да формирају посебно тело које ће координирати њиховим радом. Нагласила је да је Канцеларија иницирала и успостављање посебног механизма за праћење препорука уговорних тела Уједињених нација, према ратификованим међународним уговорима. Подсетила је да Србија у овом тренутку има 298 препорука које су упућене Влади Србије које се до сада никада нису пратиле, како се имплементирају, ко је за њих одговоран. Истакла је да се ове активности не могу спровести уколико се средства умање. Наглашава да се не траже нова средства, већа средства, већ да ако постоји могућност да се остане на нивоу средстава која су била опредељена за 2014. годину. Истакла је да је Владина Канцеларија за људска и мањинска права, од овако скромних средстава успела да уштеди преко 24.000.000 динара, смањени су расходи за путовања, употреба службених возила, трошкови телефона, што подрзумева потпуну рационализацију трошкова на нивоу Канцеларије. Констатовала је да су кроз ребаланас добили знатно мање средстава у односу на оно што је било на самом почетку године. Захвалила је на спремности и разумавању колико је Канцеларији за људска и мањинска права важно да остане на обиму средстава из ове године.

Председник Одбора, је изнео став да образложење које је дато јасно указује на надлежност Канцеларије, на послове који је очекују. Осврнуо се на недавно одржане изборе за националне савете националних мањина, и истакао да савети треба да функционишу у пуном капацитету у 2015. години. Навео је да нас очекује имплементација различитих препорука, не само у Уједињених нација, као и акциони план који треба да заживи, и сматра да су то све разлози који су врло јасно опредељени у излагању директорке Канцеларије за људска и мањинска права. Предложио је, уколико се нико не јавља за реч да представи који је то извештај који ће упутити Одбору за финансије.

Сулејман Угљанин се јавио за реч и казао да треба да се сви прикључе штедњи, али истовремено да се поведе рачуна како не би стао живот. Поменуо је да је свима познато да је Влада усвојила пограм за повратак избеглих и расељених Бошњака општине Прибој, у време догађаја 90-тих година. Тај програм никада није одбачен, међутим у буџету за ову годину средстава није било за оно што се усвојило. Наглашава да је то један од кључних проблема и један велики испит какав искрен однос постоји према мањинама. Напомиње да је један од најтежих мањинских питања проблем када су Бошњаци само због друге националне припадности били протерани из великог дела општине Прибој. Констатује да је направљен велики корак од стране Владе Републике Србије, да се две године радило на том програму, направљено је преко 50 кућа; обновљено преко 50; направљене 22 нове куће, и требало је да се ове године уради још нешто. Нагласио је да се заузме став да се издвоје средства да се тај програм настави и омогући Бошњацима који су прогнани, да се врате својим кућама. Наводи да је то његов конкретан предлог. Предложио је изградњу 70 км пута за Бошњаке и за остале грађане општине Прибој, како би људи могли да дођу до кућа које су обновили или направили, како би се омогућио одрживи повратак и опстанак. Други захтев јесте да се тражи од надлежних органа односно Владе Републике Србије, да нађе начин да се у најкраћем року у овај буџет уврсте средства са којима ће се моћи приступити реализацији стратегије која још није усвојена. Подсећа да се треба усвојити стратегија за ангажовање мањинских питања. Информиссо је присутне да је 5. маја ове године био Штефан Филе, високи комесар за проширење, у Скупштини Србије тражио да се усвоји програм и стратегија и да се искрено приступи реализацији националне стратегије за решавање мањинских питања у Србији. Ако хоћемо то да радимо, неопходно је да сва надлежна министарства, почев од Министарства за саобраћај односно путну инфраструктуру, енергетску инфраструктуру, и друга министарства уграде у свој буџет одређена средства са којима желе да олакшају живот мањинама. Навео је да све мањине у Србији углавном живе у истој средини у којој живи и већински народ у недовољно развијеним подручјима. Нагласио је да је то његов лични став. Изјавио је да ће и на Скупштини тражити да се одложи подношење Извештаја. Позива се на Уредбу из 2009. године о формирању Републичког односно Националног савета за мањине. Рекао је да Канцеларији за људска и мањинска права треба још минимум 52.000.000 динара, према прорачунима. Тиме се не решава ништа уколико министар енергетике не каже да хоће у тим срединама људима да врати наду у живот и да уради нешто по том питању. Затим се надовезао на Министарство образовања, Министарства културе, медија за мањине. Његов предлог је да се не прихвате никаква брзинска решења, него да се ако треба одложи, да се поразговара са премијером, да се усвоји нешто што је логично и да се ради заиста искрено. Позвао се на Уредбу којом се дефинишу средства за све националне савете у прошлој години за Национална већа Бошњака, према активностима, према броју Бошњака и Албанаца који су дискриминисани. Информисао је присутне да је неко написао да у Прешеву има само 264 Албанца, што није тачно, и да се само код финансирања националног савета користи та бројка. У свим другим случајевима, као код локалне самоуправе користе се бројке да их има тридесетак хиљада. Упозорио је да ако се то не исправи доћи ће се у ситуацију да нас албанска мањина тужи, да изгубимо на суду. Зато предлаже да се ова расправа одложи, да се са премијером, са надлежним министрима консултује и да се усвоји један логичан предлог буџета. Нагласио је да ће бити против усвајања оваквог предлога какав је дат.

Председник Одбора је изјавио да је легитимно право да се тражи одлагање, и да ће захтева за одлагање бити вероватно и на пленарној седници. Сложио се са претходним говорником да је тачно оно што је рекао о националним мањинама, било где да живе на простору Републике Србије, то има везе са сваким министарством, од просвете, културе, информисања до здравства, енергетике, па и Канцеларије Владе Републике Србије, али на данашњој седниц разамтрао буџет Канцеларије за људска и мањинска права, дакле она није део једног или другог министарства у којима постоје проблеми који су артикулисани. Навео је да је заказао седницу са прецизним дневним редом који је усвојен на почетку, и да се разговара о позицији раздела Канцеларије за људска и мањинска права, где се покушава тражити од Одбора за финансије да се повећа износ од 18.500.000 динара, како би био исти у равни са претходним из 2014. године. . Опсег послова Канцеларије у 2015. години биће обимнији, већи за најмање 30%. Дакле са 30% више активности у наредној години, са 18 милиона мање, то је један од разлога, да се овакав предлог упути Одбору за финансије. Што се тиче саме пленарне расправе, поделио је мишљење са колегом Угљанином, верујући да ће се ту отворити озбиљна расправа на самом почетку, од 10 часова када крене пленарна седница.

Сулејман Угљанин, изнео је мишљење да је за то да се предложи логично мишљење. Навео је да предстоји велики број активности које ће ова Канцеларија имати по питању делотворног учешћа мањина у јавном животу. Мораће се путовати са краја на крај Србије, због недовољног броја судија, тужилаца, полицајаца. Сматра да Канцеларија неће моћи да оствари ни минимум активности. Наводи да је већи број националних савета ове године, а мање новчаних средстава. Сматра да ће Канцеларија имати читав тим на територији Србије, да ради са људима и мисли да без 52.000.000 динара неће моћи да оствари своју улогу, и сматра да је боље да се угаси него само да фигурира.

Председник Одбора је предложио је да Одбор усвоји Извештај који ће се упутити Одбору за финансије, следеће садржине:

„Одбор је, у складу са чланом 173. став 2. Пословника Народне скупштине, одлучио да предложи Одбору за финансије, републички буџет и контролу трошења јавних средстава да поднесе амандман на Предлог закона о буџету Републике Србије за 2015. годину, Раздео 3. Глава 3.19 – Канцеларија за људска и мањинска права, којим би се Канцеларији за људска и мањинска права обезбедила средства по основу прихода из буџета (извор 01) у износу од 373.907.000 динара, што је исти износ средстава који је био предвиђен Законом о буџету Републике Србије за 2014. годину. Мишљења смо да средства предвиђена Предлогом закона о буџету Републике Србије за 2015. годину по основу прихода из буџета у износу од 355.729.000 динара нису довољна, имајући у виду значајно повећан обим посла који ће Канцеларија обављати у вези отварања преговачког поглавља 23 у преговорима са Европском унијом, као и по основу међународно преузетих обавеза и препорука уговорних тела Уједињених нација.

За исвестиоца Одбора на седници Одбора за финансије, републички буџет и контролу трошења јавних средстава одређен је Мехо Омеровић, председник Одбора.“

Председавајући је ставио на гласање Предлог извештаја. Констатовао је да је Одбор усвојио Извештај, са једним гласом против, који ће бити упућен Одбору за финансије.

Седница је закључена у 8.27 часова.

СЕКРЕТАР ОДБОРА ПРЕДСЕДНИК ОДБОРА

Рајка Вукомановић Мехо Омеровић